mapushũ nĩkaibũ Moisés keneni yusĩnanãmistũ Jesus unãti wanũ ika benikawã yukakĩ:
—Yusĩnaã,
hiwea kayabi bikatsi ikĩ Deus benimawakĩ haska washãpa?
— aka
Jesusũri yukakĩ:
—Moisés kenenirã uĩkĩ hawa mĩ yuimismẽ?
— aka
yusĩmistũ Jesus yuikĩ:
—Eska nuku keneshuniki:
“Matũ xinã hirabiwẽ inũ,
matũ kuxipa hirabiwẽ inũ,
matũ yura hirabiwẽ matũ Shanẽ Ibu Deus duawakubaĩkãwẽ.
Ha inũ,
mĩ habube hiweabu duawariakubaĩkãwẽ,
ibubis mã nui mekemis keskairã”,
nuku waniki— aka
Jesusũ yuikĩ:
—Mĩ pe yuiaii.
Haska mĩ yuiai keska akubaini Deus anu mĩ hiwea kayabi ishanaii— aka
ibubis penũ ishũ Jesus yukakĩ:
—Ẽ habube hiwearã,
tsuabumẽ?
— aka
unãmakĩ miyuiwẽ Jesusũ yuikĩ:
—Jerusalém anua huni betsa kai Jericó bai tanabainai huni yumetsubũ hawẽ mabu binũ,
iwanã,
kuxa kuxa ashũ dasibi hawẽ mabu biãtã henebainabũ xinãnea dakakẽ
hanua Deusbe nukunabu hãtxashunika betsa hawa xinãma hui habias bai tanabirãkĩ huni kuxabainabu daka betxitã hawẽ nui haki kemakatsi ikama benãtashũ besti uĩtã dũkebaĩkẽ
hanua Deus kẽwãti hiwe anushũ hatu merabewai dayamis Levĩ baba betsa habias baiwẽri hukĩ betxitã hawẽ nuiamari dũkeriabaĩkẽ
ha Samarianawabube danãnanaĩ mã dakekenãmis betsa habias baiwẽ hukĩ matunabu betsa kuxabainabu daka betxituxitã hawẽ dabanã iki niti itã
ha huni detebainabu hawẽ nui haki kematã hawẽ dete piti sheniwẽ inũ vinhowẽ dapushshũ neatã hawẽ burroki katsaũtã hanu txaikea bei ushamisbu anu iyushũ duawakĩ mekexini
penaya kakĩ hawẽ pei aruti saku anua pei ewapa dabe bishũ hiwe ibu inãkĩ yuikĩ:
“Ẽ ma kai na huni ea duawashũkubaĩshãwẽ.
Na pei keyukẽ ana kawãkĩ hawẽ teshe ana ẽ mia pakayushanaii”,
abainimaki— iwanã,
Deusũ hãtxa kenenibu yusĩnanãmis Jesusũ yukakĩ:
—Ha huni dabe inũ bestirã,
ha huni kuxabainabu haratu hawẽ nuikĩ habube hiwea keskakĩ duawaimamẽ?
Mĩ xinãnã,
ea yuiwe— aka
yusĩmistũ Jesus yuikĩ:
—Ha huni hawẽ nuimaki— aka hanushũ Jesusũ yuikĩ:
—Miari hatuya habiaskariakũkaĩwẽ— abaini